Politiets opgaver i forbindelse med cyberangreb og cybertruslen er efterforskning af strafbare forhold. Når et angreb er indtruffet, eller en kriminel gruppe har etableret sig, er det politiets opgave at afklare, om der kan findes gerningspersoner, som kan strafforfølges.
Det er afgørende for både CFCS’ og politiets arbejde at have adgang til den nyeste viden på cyberområdet. Derfor indgår CFCS og politiet i et tæt samarbejde, ligesom begge myndigheder løbende udveksler erfaring og viden med flere myndigheder og aktører i ind- og udland. CFCS (Center for Cybersikkerhed) samler og analyserer viden om trusselsaktører og udarbejder trusselsvurderinger, som benyttes af myndigheder og virksomheder i arbejdet med risikovurdering
Private IT-sikkerhedsfirmaer og konsulentfirmaer bliver hyret af virksomheder til at sikre den enkelte virksomheds IT-systemer. De står for blandt andet vejledning, den tekniske konfiguration, support og fejlhåndtering og hjælper med at genetablere kompromitterede eller dysfunktionelle systemer – også når nedbruddet skyldes cyberangreb.
De forskellige aktører indgår naturligvis i et dynamisk fortløbende samarbejde. Blandt andet fordi de private sikkerhedsfirmaer orienterer sig mod CFCS’ vejledninger og varsler, mens politiet kan samarbejde med IT-sikkerhedsfirmaerne om at sikre data til brug for efterforskningerne.